РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број:службено

07. април 2015.године

Београд

**Б Е Л Е Ш К А**

**са састанка председника Одбора за дијаспору и Србе у региону**

**др Јанка Веселиновића и заменика председника Одбора Миодрага Линте**

**са представницима српске омладине из Хрватске, одржаног 6. априла 2015. године**

Састанак је одржан у сали 4. Дома Народне скупштине Републике Србије, Трг Николе Пашића 13., на првом спрату, са почетком у 13,00 часова.

43 представника српске омладине из Хрватске и начелник општине Крњак дошли су у пратњи Душана Вујовића, трећег секретара Амбасаде Републике Србије у Загребу. Поред наведених гостију, састанку је присуствовала и Николина Милатовић Поповић из Управе за сарадњу с дијаспором и Србима у региону Министарства спољних послова.

Митрополија загребачко-љубљанска и Амбасада Републике Србије у Загребу у сарадњи са српским организацијама из Хрватске омогућиле су тродневну посету српске омладине Србији. Представнике српске омладине из Хрватске у име Одбора за дијаспору и Србе у региону примили су др Јанко Веселиновић, председник Одбора и Миодраг Линта, заменик председника Одбора. Они су гостима на почетку састанка пожелели добродошлицу и изразили задовољство чињеницом да наши суграђани који живе ван граница Републике Србије увек показују разумевање и љубав према својој матичној држави. Уједно су подсетили на обавезу матице да брине о правима и положају Срба који живе у дијаспори и региону. У обраћању српској омладини, представници Одбора за дијаспору и Србе у региону су пожелели успех са жељом да постану српска елита у Хрватској. Председник и заменик председника Одбора су се сложили да убудуће сусрети оваквог типа треба да постану традиционални.

Представници српске омладине из Хрватске у разговору са представницима Одбора за дијаспору и Србе у региону су као највеће проблеме Срба у Хрватској истакли: дискриминацију приликом запошљавања, образовање на српском језику и ћириличном писму и недостатак медијском простора за оглашавање Срба.

**Мирко Сужњић**, представник Омладинске мреже Срба у Републици Хрватској је на почетку свог излагања подсетио да је Омладинска мрежа основана пре годину дана и то уз подршку и финансијску помоћ Српског народног вијећа. Он је указао на неколико проблема са којима се српска омладина у Хрватској сусреће, почев од дискриминације приликом запошљавања, а посебно када је у питању запошљавање у државној управи и у јавним службама, као што су просвета, здравство и слично. У циљу покретања економског живота Срба у Хрватској, Сужњић је изнео предлог пружања економске подршке Србије кроз отварање филијала српских фирми у Хрватској. По њему би, кроз филијале, српске фирме запослиле одређени број Срба у Хрватској и тако им директно помогле, а Србија би на тај начин имала обострану корист.

**Небојша Добријевић**, дипломирани правник из Вуковара је у разговору изнео задовољство што је имао прилику да школу заврши на српском језику и ћириличном писму, јер то свакако сматра као своју предност. По његовим речима решавање проблема младих Срба у Хрватској треба да крене од образовања. Говорећи о школству у Републици Хрватској и конкретно када је Вуковар у питању, указао је на проблеме који се односе на регистрацију школа на српском језику. Наиме, иако је школство уређено према хрватском плану и програму, уџбеници на српском језику и ћириличном писму се, по његовим речима, тумаче као политичко питање, због чега постоје одређени притисци, који за резултат имају нерешено питање око регистрације таквих школа. Он је још напоменуо да Срби заправо не траже ништа више од оног што је, рецимо пружено Италијанима у Истри по питању образовања. Добријевић је рекао да се српска заједница у Вуковару константно излаже притисцима, а кроз чин разбијања ћириличких табли замагљује се све оно што је прописано Законом о националним мањинама  који гарантује Србима право на суживот. На крају је додао да је за сада у Вуковару једини „Вуковар 2“ легално регистрован вртић који васпитава децу на српском језику.

**Горан Винчић**, студент Филозофског факултета у Загребу, представник Омладинске мреже Срба у Хрватској, рекао је да је завршио Православну гимназију, која му је омогућила учење на српском језику и ћириличном писму. У даљем разговору је указао на проблем слабе медијске заступљености не само Срба, већ и осталих националних мањина, који живе у Републици Хрватској. Када је у питању национална ХРТ телевизија, рекао је да осим емисије „Призма“, која се садржајно ограничава на фолкор, на тој телевизији не постоји друге емисије, нити термин за оглашавање Срба.

**Дејан Михајловић**, начелник општине Крњак указао је на чињеницу да постоји велики број Срба који живи на простору Републике Хрватске, али се многи не декларишу као Срби и да се могу претпоствити разлози таквог њиховог поступања. У разговору је истакао да су проблеми са којима се Срби сусрећу веома сложени, почев од запошљавања до проблема повратника. Иако, по његовим речима, одредбе закона дефинишу једнаке услове за све приликом запошљавања, систем бодовања није прецизно дефинисан, што даје простора за различиту примену у пракси, па Срби најчешће не пролазе на конкурсима за посао. Михајловић је подвукао потребу да држава Србија предузме кораке у помоћи за остваривање права Срба у Хрватској. Што се тиче Крњака, он је упоређујући такозвани „А“ и „Ц“ модел школовања, навео да у Крњаку постоји матична основна школа са 110 ђака, од чега је половина српске националности. Међутим, по његовим речима и ту се врше константни притисци да школа постане подручна. С друге стране указао је на потребу да српски привредници отварају своја представништва у „српским општинама“, тј. у местима где је последњим пописом у Хрватској установљено да живи велики број, у некима чак и 70% оних који су се изјаснили да су српске националности. На крају је подвукао потребу за учесталијом посетом званичника Републике Србије Републици Хрватској и сусретима са релевантним представницима Срба у Хрватској.

**Јелена Несторовић**, представница Омладинске мреже Срба у Р Хрватској указала је на три кључна елемента очувања идентитета Срба у Хрватској истичући да се он темељи првенствено на образовању, који је по њеним речима предуслов свега осталог, а потом навела и остала два: потребу развојног фактора, мислећи на економски моменат и већ поменуто отварање филијала или представништава српских фирми у Хрватској, закључујући да је кров српског идентитета наша култура и традиција. Она је говорећи о исељавању младих из Хрватске, указала на чињеницу да 50% тих младих управо чини српска омладина. На крају је нагласила да Србија по питању наведена три елемента очувања српског идентитета треба да предузме кораке и изнађе решење за помоћ Србима у Хрватској.

**Др Јанко Веселиновић**, председник Одбора за дијаспору и Србе у региону у име Одбора је рекао да ће учинити све како би се зауставио процес асимилације и депопулације Срба у Хрватској, који у наредном периоду може довести до тога да Срби у тој држави буду озбиљно десетковани, овога пута због економске ситуације и чињенице да долази до асимилације тамо где нема образовања на српском језику и ћириличном писму, а то је у готово целокупној Хрватској.

**Миодраг Линта** заменик председника Одбора за дијаспору и Србе у региону рекао је да српска омладина из Хрватске показује колико је свесна свог националног и културног идентитета и да очекују јачу и снажнију помоћ матичне државе у решавању бројних проблема Срба у Хрватској, од образовања, преко запошљавања и информисања до економског и друштвеног развоја крајишког подручја. На крају је додао да ће сусрети у оваквом саставу убудуће бити традиционални.

Састанак је завршен у 14,10 часова.

Белешку сачинила:

СЕКРЕТАР ОДБОРА

Весна Матић Вукашиновић